|  |
| --- |
|  **ΕΤΑΙΡΕΙΑ ΑΞΙΟΠΟΙΗΣΗΣ ΚΑΙ ΔΙΑΧΕΙΡΙΣΗΣ ΠΕΡΙΟΥΣΙΑΣ****ΠΑΝΕΠΙΣΤΗΜΙΟΥ ΠΑΤΡΩΝ** **τηλ. 2610 997813 & 2610 997985**  |

 **Πάτρα, 8/3/2024**

**Δ Ι Α Κ Η Ρ Υ Ξ Η Α Ρ Ι Θ . 10**

Η Εταιρεία Αξιοποίησης και Διαχείρισης Περιουσίας του Πανεπιστημίου Πατρών, έχοντας

υπόψη :

1. Τις διατάξεις του Π.Δ. 32/93 «*Ίδρυση Ειδικού Νομικού Προσώπου Ιδιωτικού Δικαίου για την αξιοποίηση και διαχείριση της περιουσίας του Πανεπιστημίου Πατρών και έγκριση του καταστατικού του*» (ΦΕΚ Α΄11), όπως τροποποιήθηκε με το π.δ. 261/2000 (ΦΕΚ Α΄ 215).
2. Τις διατάξεις του Ν. 4957/2022 «*Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των Α.Ε.Ι. με την κοινωνία και λοιπές διατάξεις*» (ΦΕΚ Α΄ 141/21-7-2022).
3. Τις διατάξεις του Ν. 10674/2024 *«Έγκριση της τροποποίησης του Καταστατικού της Εταιρείας Αξιοποίησης και Διαχείρισης Περιουσίας Πανεπιστημίου Πατρών (Ε.Α.Δ.Π.Π.Π.)»* (ΦΕΚ Β’ 1215/20-2-2024).
4. Την από 339/26-1-2024 απόφαση του Διοικητικού Συμβουλίου της Εταιρείας.

**Π Ρ Ο Κ Η Ρ Υ Σ Σ Ε Ι**

**Πλειοδοτικό Διαγωνισμό με κλειστές έγγραφες προσφορές για την ανάδειξη αναδόχου εκμετάλλευσης του κυλικείου που βρίσκεται** **στις εγκαταστάσεις του Πανεπιστημίου Πατρών στο Μεσολόγγι, με τους παρακάτω όρους:**

1. **Εκμεταλλεύσιμος χώρος :**

 Ο προς μίσθωση χώρος είναι συνολικού εμβαδού 93,53 τετραγωνικών μέτρων στις εγκαταστάσεις του Πανεπιστημίου Πατρών στο Μεσολόγγι, Νέα Κτίρια Τ.Κ. 30 200.

 Ο μισθωτής οφείλει να διατηρεί το κυλικείο σε καλή κατάσταση, υποχρεούμενος στις αναγκαίες επισκευές και εργασίες συντήρησής του.

 Απαγορεύεται ρητά κάθε παρέμβαση στο χώρο με νέες επεκτάσεις, κατασκευές, περιφράξεις, χωρίσματα κ.λπ. χωρίς την άδεια της εκμισθώτριας. Εάν τούτο συμβεί, η Εκμισθώτρια επιβάλλει στον μισθωτή πρόστιμο ύψους 1.000,00 € και τον υποχρεώνει σε κατεδάφιση τούτων εντός τριάντα (30) ημερών. O μισθωτής επιτρέπεται να προβεί σε τοποθέτηση και μόνο συγκεκριμένων ειδών (τραπεζοκαθίσματα, ψυγεία κ.α.), κατόπιν σχετικής άδειας, τα οποία θα αναφέρει αναλυτικά σε αίτημά του προς την εκμισθώτρια. Το Διοικητικό Συμβούλιο της Εταιρείας μπορεί επίσης να παρεμβαίνει στο χώρο για κατασκευή χωρισμάτων, διαρρυθμίσεων του χώρου κ.λ.π., μετά από σύμφωνη γνώμη του μισθωτή. Το κόστος τέτοιων παρεμβάσεων βαρύνει την εκμισθώτρια.

Κάθε τυχόν επισκευή, προσθήκη, αλλαγή ή τροποποίηση (ενδεικτικά αναγκαία, επωφελής πολυτελής κ.α.), που θα γίνει με δαπάνες του μισθωτή στο μίσθιο ή τα συστατικά, παραρτήματα ή εξαρτήματά του, μετά από έγκριση του Διοικητικού Συμβουλίου της Εταιρείας, αποβαίνει προς όφελος του μισθίου, χωρίς καμία απολύτως αποζημίωση ή δικαίωμα συμψηφισμού τους με μισθώματα, μετά τη λήξη ή την με οποιονδήποτε άλλο τρόπο λύση της μίσθωσης και χωρίς το δικαίωμα αφαίρεσής τους από τον μισθωτή.

Η μίσθωση θα αφορά αποκλειστικά τον εσωτερικό χώρο που περιγράφεται στην πρώτη παράγραφο. Απαγορεύεται κάθε επέκταση ή λειτουργία του κυλικείου (τοποθέτηση τραπεζοκαθισμάτων, μηχανημάτων κ.λ.π.) σε άλλο εσωτερικό ή εξωτερικό του τμήματος χώρο χωρίς την έγκριση του Δ.Σ. της Εταιρείας και την τροποποίηση της σύμβασης ως προς το μίσθωμα.

**2.-** **Χρήση μισθίου**

Το μίσθιο θα χρησιμοποιηθεί ως κυλικείο. Απαγορεύεται η αλλαγή της χρήσης του μισθίου.

**3.-** **Χρόνος διενέργειας του διαγωνισμού:**

α) Ημερομηνία: 20 Μαρτίου 2024

β) Ημέρα: Τετάρτη Ώρα: 15:00

**4.- Τόπος διενέργειας του διαγωνισμού:**

Ο διαγωνισμός θα γίνει στη μικρή αίθουσα της Συγκλήτου του Πανεπιστημίου Πατρών, Α΄ Κτίριο (Διοίκησης), 1ος όροφος, Πανεπιστημιούπολη, Ρίο. Σε περίπτωση τεχνικού προβλήματος, ο διαγωνισμός θα διενεργηθεί στο Συνεδριακό και Πολιτιστικό Κέντρο του

Πανεπιστημίου την ίδια ημέρα και ώρα 14:30.

 **5.-** **Δικαιούμενοι συμμετοχής:**

**Στο διαγωνισμό μπορούν να πάρουν μέρος φυσικά ή νομικά πρόσωπα, καθώς επίσης και κοινοπραξίες που δραστηριοποιούνται στους τομείς αναψυκτηρίων, κυλικείων, καφενείων, ζαχαροπλαστείων, εστιατορίων.**

**Δεν μπορούν να λάβουν μέρος στο διαγωνισμό :**

α) Φυσικά ή νομικά πρόσωπα ή κοινοπραξίες, που έχουν κατά το παρελθόν μισθώσει ακίνητο του Πανεπιστημίου Πατρών και έχουν κηρυχθεί έκπτωτοι ή έχει καταγγελθεί η σύμβαση μίσθωσης για μη τήρηση των συμβατικών υποχρεώσεών τους.

β) Τα μέλη των προσωπικών εταιρειών ή κοινοπραξιών που έχουν κηρυχθεί έκπτωτα, ή έχει καταγγελθεί η σύμβαση σε μισθώσεις που αφορούν ακίνητα του Πανεπιστημίου Πατρών και γενικότερα του Δημοσίου ή Ν.Π.Δ.Δ. και

γ) Φυσικά ή νομικά πρόσωπα ή κοινοπραξίες που έχουν, μέχρι την ημερομηνία διεξαγωγής του διαγωνισμού, σε ισχύ δύο (2) συμβάσεις εκμετάλλευσης κυλικείων ή εστιατορίων με την Εταιρεία Αξιοποίησης και Διαχείρισης Περιουσίας του Πανεπιστημίου Πατρών.

 ***Δικαιολογητικά συμμετοχής:***

 Με την προσφορά συνυποβάλλονται και τα ακόλουθα δικαιολογητικά:

 **α.** Εγγύηση συμμετοχής, επί ποινή απαραδέκτου, ως κατωτέρω

**β.** Πιστοποιητικό Επιμελητηρίου, στο οποίο να φαίνεται ότι ο προσφέρων δραστηριοποιείται στους **τομείς αναψυκτηρίων, κυλικείων, καφενείων, ζαχαροπλαστείων, εστιατορίων** κατά την υποβολή της προσφοράς. Το εν λόγω πιστοποιητικό πρέπει να έχει εκδοθεί μέχρι τρεις (3) μήνες πριν από την ημέρα του διαγωνισμού. Στις κοινοπραξίες το ανωτέρω πιστοποιητικό προσκομίζεται από όλα τα μέλη ή από το μέλος που έχει ποσοστό συμμετοχής στην κοινοπραξία τουλάχιστον 50%.

Τα μέλη των κοινοπραξιών, επί ποινή απαραδέκτου της προσφοράς των, υποβάλλουν υπεύθυνη δήλωση του άρθρου 8 του Ν. 1599/86, στην οποία δηλώνουν ότι, σε περίπτωση που η κοινοπραξία αναδειχθεί πλειοδότρια, θα υποβάλλουν θεωρημένο από την αρμόδια ΔΟΥ αντίγραφο της σύστασης της κοινοπραξίας. Ως μέλη της κοινοπραξίας θα παραμείνουν μόνο τα μέλη, που αναφέρονται στο αρχικό έγγραφο σύστασης της κοινοπραξίας, που υπεβλήθη με την προσφορά μέχρι την λήξη της σύμβασης, απαγορευμένης κάθε μεταβολής στα μέλη χωρίς την έγγραφη άδεια του Δ.Σ. της Εταιρείας.

Με την υποβολή της προσφοράς κάθε μέλος της κοινοπραξίας ευθύνεται εις ολόκληρο. Σε περίπτωση κατακύρωσης του διαγωνισμού η ευθύνη αυτή εξακολουθεί μέχρι πλήρους εκτέλεσης της σύμβασης.

**γ.** Συμμετέχοντες στο διαγωνισμό, που είναι φυσικά πρόσωπα θα πρέπει να υποβάλουν επιπλέον αντίγραφο ποινικού μητρώου, έκδοσης τουλάχιστον του τελευταίου τριμήνου από της ημερομηνίας υποβολής των προσφορών, από το οποίο να προκύπτει ότι ο συμμετέχων δεν έχει καταδικασθεί για αδικήματα σχετικά με την άσκηση της επαγγελματικής του δραστηριότητας καθώς και για αδικήματα του κοινού Ποινικού Δικαίου. Για τις εταιρείες και τις κοινοπραξίες το πιο πάνω πιστοποιητικό απαιτείται για όλους τους εταίρους των προσωπικών εταιριών (Ο.Ε., Ε.Ε.) και των μελών των κοινοπραξιών, για τις Α.Ε. για τον Διευθύνοντα Σύμβουλο και για τις Ε.Π.Ε. και Ι.Κ.Ε. για τον Διαχειριστή.

**δ.** Συμμετέχοντες στο διαγωνισμό, που είναι νομικά πρόσωπα, θα πρέπει να υποβάλλουν επιπλέον, οι μεν Α.Ε. απόσπασμα πρακτικού με την απόφαση του Διοικητικού Συμβουλίου του νομικού προσώπου για τη συμμετοχή στη συγκεκριμένη διαδικασία διαγωνισμού, οι δε Ε.Π.Ε. & Ι.Κ.Ε. απόφαση της Γ.Σ. των εταίρων καθώς και καταστατικό σύστασης του νομικού προσώπου, με το αντίστοιχο ΦΕΚ. Για μεν τις προσωπικές εταιρείες υποβάλλεται καταστατικό με όλες τις τροποποιήσεις, για δε τις κοινοπραξίες αντίγραφο σύστασης της κοινοπραξίας.

**ε.** Πιστοποιητικό αρμόδιας δικαστικής, ή διοικητικής αρχής, έκδοσης του τελευταίου τριμήνου, από το οποίο να προκύπτει, ότι δεν τελούν υπό πτώχευση, εκκαθάριση, αναγκαστική διαχείριση, πτωχευτικό συμβιβασμό, ή άλλη ανάλογη κατάσταση και επίσης, ότι δεν τελούν υπό διαδικασία κήρυξης σε πτώχευση, ή έκδοσης απόφασης αναγκαστικής διαχειρίσεως, ή πτωχευτικού συμβιβασμού, ή υπό άλλη ανάλογη διαδικασία. Το ανωτέρω πιστοποιητικό υποβάλλεται ατομικά και από τα μέλη των κοινοπραξιών και των προσωπικών εταιρειών.

**στ.** Ασφαλιστική (του ιδίου και έναντι τρίτων) και φορολογική ενημερότητα. Τα μέλη των κοινοπραξιών υποβάλλουν και ατομικά ασφαλιστική και φορολογική ενημερότητα.

**ζ.** Υπεύθυνη δήλωση του άρθρου 8 του Ν. 1599/86 του συμμετέχοντος ή του νομίμου εκπροσώπου του νομικού προσώπου, ότι δεν έχει κηρυχθεί έκπτωτος σε συμβάσεις, που αφορούν μισθώσεις του Πανεπιστημίου Πατρών και γενικότερα του Δημοσίου ή Ν.Π.Δ.Δ. για μη τήρηση των συμβατικών υποχρεώσεών τους. Την ίδια δήλωση υποβάλλουν και όλα τα μέλη της κοινοπραξίας και των προσωπικών εταιρειών.

**η.** Υπεύθυνη δήλωση του άρθρου 8 του Ν. 1599/86 ότι ο συμμετέχων δεν έχει συστήσει και ότι δεν πρόκειται να συστήσει αφανή εταιρεία για την εκμετάλλευση του μισθίου, μετά την τυχόν ανάδειξή του ως αναδόχου. Σε περίπτωση επίκλησης ή εμφάνισης τέτοιας εταιρείας ο ανάδοχος κηρύσσεται αυτόματα έκπτωτος, ενώ ταυτόχρονα καταπίπτει η εγγυητική επιστολή καλής εκτέλεσης της σύμβασης.

**θ.** Υπεύθυνη δήλωση του άρθρου 8 του Ν. 1599/86, ότι ο ενδιαφερόμενος ή οι ενδιαφερόμενοι έχουν λάβει υπόψη τους όλους τους όρους της παρούσας διακήρυξης και τους αποδέχονται ανεπιφύλακτα και οι οποίοι θα αποτελέσουν μέρος της σύμβασης μισθώσεως σε περίπτωση που αναδειχθεί ανάδοχος.

**ι.** Υπεύθυνη δήλωση του άρθρου 8 του Ν. 1599/86 των μελών της κοινοπραξίας ότι ευθύνονται ατομικώς, αλληλεγγύως και εις ολόκληρον μετά της κοινοπραξίας δια την τήρηση των όρων της προσφοράς της κοινοπραξίας.

**κ.** Εγγυητική επιστολή για τη συμμετοχή στο διαγωνισμό όπως αναφέρεται στον όρο 6 της παρούσας διακήρυξης.

 Όλα ανεξαρτήτως τα έγγραφα που θα κατατεθούν θα πρέπει να είναι πρωτότυπα ή αντίγραφα σύμφωνα με τον Νόμο 4250/2014. Η Επιτροπή μπορεί, εφ’ όσον ο διαγωνιζόμενος κατά την ημερομηνία διεξαγωγής του διαγωνισμού δεν προσκομίσει σε κανονική μορφή κάποιο από τα δικαιολογητικά ή, κατά την κρίση της, αποδειχθεί ότι εκ παραδρομής απουσιάζουν και η έλλειψή τους δεν επηρεάζει την ουσία της προσφοράς, να του χορηγήσει προθεσμία δύο (2) ημερών για την υποβολή τους. Επίσης η Επιτροπή ή το Διοικητικό Συμβούλιο της Εταιρείας έχουν δικαίωμα να ζητήσουν από τους συμμετέχοντες στο διαγωνισμό γραπτές διευκρινήσεις για τα υποβληθέντα δικαιολογητικά.

Σε περίπτωση μη κατάθεσης των παραπάνω δικαιολογητικών η προσφορά απορρίπτεται.

 **6.- Παρεχόμενες εγγυήσεις:**

 Η προσφορά συμμετοχής στο διαγωνισμό, πρέπει να συνοδεύεται από εγγυητική επιστολή, που θα αναγράφει ότι εκδίδεται για «τη συμμετοχή στο διαγωνισμό για την μίσθωση και εκμετάλλευση του κυλικείου που βρίσκεται στις εγκαταστάσεις του Πανεπιστημίου Πατρών στο Μεσολόγγι» είτε από γραμμάτιο παρακαταθήκης του Ταμείου Παρακαταθηκών και Δανείων, είτε από εγγυητική επιστολή Τράπεζας - για ποσό ίσο με **200,00 €.** Η εγγύηση συμμετοχής πρέπει να ισχύει τουλάχιστον για τρεις (3) μήνες από την επόμενη της αναφερόμενης ημερομηνίας υποβολής της προσφοράς δυναμένη να παραταθεί για άλλους δύο (2) μήνες με αίτημα της Επιτροπής διαγωνισμού γενομένου πριν τη λήξη της. Η είσπραξή της θα γίνεται για μεν την εγγυητική επιστολή του Ταμείου Παρακαταθηκών και Δανείων με τη διαδικασία, που προβλέπει αυτό, για δε τις Τράπεζες εντός τριών (3) εργάσιμων ημερών από την προσκόμισή της στην **Τράπεζα**, άνευ οιασδήποτε αντιρρήσεως ή προϋποθέσεων του εκδότου παραιτουμένου της ενστάσεως της διζήσεως. Εγγυητικές επιστολές εκδιδόμενες από πιστωτικά ιδρύματα που λειτουργούν σε χώρες της Ευρωπαϊκής Ένωσης και έχουν, σύμφωνα με την ισχύουσα νομοθεσία, το δικαίωμα έκδοσης εγγυητικών επιστολών αν δεν είναι διατυπωμένες στην Ελληνική γλώσσα, πρέπει να συνοδεύονται από επίσημη μετάφραση, αλλιώς δεν γίνονται αποδεκτές από την Επιτροπή διαγωνισμού.

Στις Κοινοπραξίες, καθώς και προσωπικές εταιρείες η εγγυητική επιστολή συμμετοχής στο διαγωνισμό περιλαμβάνει και τον όρο «ότι η εγγύηση καλύπτει και τις υποχρεώσεις όλων των μελών της κοινοπραξίας» ή των μελών των προσωπικών εταιρειών, θα εκδίδεται υπέρ της κοινοπραξίας και της εταιρείας και των μελών της ατομικά και θα αναγράφει ότι τα μέλη ευθύνονται εξ' ολοκλήρου. Η ανωτέρω εγγυητική επιστολή θα επιστραφεί στον πλειοδότη μετά την κατάθεση της εγγύησης καλής εκτελέσεως των όρων της συμβάσεως που θα υπογραφεί, στους δε λοιπούς μετά την κατακύρωση του αποτελέσματος του διαγωνισμού, άτοκα.

Πριν από την υπογραφή της σύμβασης, ο πλειοδότης, στον οποίο έγινε η κατακύρωση, υποχρεούται να καταθέσει εγγυητική επιστολή Τραπέζης, ή του Ταμείου Παρακαταθηκών και Δανείων για ποσό **πενταπλάσιο** από το προσφερθέν ενοίκιο για την καλή εκτέλεση των όρων της σύμβασης. Η εν λόγω εγγυητική επιστολή πρέπει να αναφέρει, ότι θα ισχύει μέχρι την επιστροφή της, η δε είσπραξή της θα γίνεται για μεν την εγγυητική επιστολή του Ταμείου Παρακαταθηκών και Δανείων με τη διαδικασία, που προβλέπει αυτό, για δε της Τράπεζας εντός τριών (3) εργάσιμων ημερών από την προσκόμισή της στην Τράπεζα, άνευ οιασδήποτε αντιρρήσεως ή προϋποθέσεων του εκδότου παραιτουμένου της ενστάσεως της διζήσεως. Εγγυητικές επιστολές εκδιδόμενες από πιστωτικά ιδρύματα που λειτουργούν σε χώρες της Ευρωπαϊκής Ένωσης και έχουν, σύμφωνα με την ισχύουσα νομοθεσία, το δικαίωμα έκδοσης εγγυητικών επιστολών αν δεν είναι διατυπωμένες στην Ελληνική γλώσσα, πρέπει να συνοδεύονται από επίσημη μετάφραση, αλλιώς δεν γίνονται αποδεκτές.

Η εγγυητική επιστολή, η οποία εκδίδεται για τις κοινοπραξίες ή προσωπικές εταιρείες θα περιλαμβάνει και τον όρο όπως προηγουμένως αναφέρεται, ότι η εγγύηση καλύπτει τις υποχρεώσεις όλων των μελών της κοινοπραξίας. Η ως άνω παρεχομένη εγγύηση καλής εκτέλεσης της σύμβασης και οι τυχόν πρόσθετες εγγυήσεις **έχουν την έννοια της ποινικής ρήτρας και στην περίπτωση μη τήρησης οιουδήποτε συμβατικού όρου** δύναται να καταπίπτουν με απόφαση του Δ.Σ. της Εταιρείας υπέρ της Εταιρείας, **χωρίς τη δυνατότητα συμψηφισμού με οφειλόμενα μισθώματα, λογαριασμούς ηλεκτρικού ρεύματος, λογαριασμούς ύδρευσης & φθορές στο μίσθιο.** Η ανωτέρω εγγυητική επιστολή καλής εκτέλεσης των όρων της σύμβασης θα επιστραφεί άτοκα μετά τη λήξη της μίσθωσης και την παράδοση του μισθίου με την προϋπόθεση της καλής εκτελέσεως των όρων της μισθωτηρίου συμβάσεως.

 **7.- Προσφορά:**

Η παραλαβή των προσφορών θα γίνεται καθημερινά στη Γραμματεία της Εταιρείας Αξιοποίησης και Διαχείρισης της Περιουσίας του Πανεπιστημίου Πατρών (α΄ όροφος Συνεδριακού και Πολιτιστικού Κέντρου ΠΠ, τηλ. 2610 997813) από 08:30΄ έως 14:30΄ μέσα στην ορισθείσα παραπάνω (βλ. όρο 3) ημερομηνία και ώρα διενέργειας του διαγωνισμού.

Πέραν της ώρας του διαγωνισμού ουδεμία προσφορά γίνεται αποδεκτή, έστω και αν ταχυδρομήθηκε πριν από την ημέρα τούτου.

Η οικονομική προσφορά μαζί με τα δικαιολογητικά συμμετοχής θα παραδοθούν στην επιτροπή του διαγωνισμού, σε ενιαίο σφραγισμένο φάκελο που θα περιέχει: **α) ξεχωριστό σφραγισμένο φάκελο με τα δικαιολογητικά συμμετοχής και β) ξεχωριστό σφραγισμένο καλά φάκελο με την οικονομική προσφορά. Ο ενιαίος φάκελος θα αναγράφει καθαρά στο εξωτερικό του τη λέξη «προσφορά», οι δε φάκελοι (α) και (β) τις λέξεις «δικαιολογητικά συμμετοχής» και «οικονομική προσφορά»** αντίστοιχα καθώς και την ημερομηνία, την ώρα, τον τίτλο του διαγωνισμού και τα στοιχεία του προσφέροντος. Σε περίπτωση που από παράληψη δεν αναγράφει κάποιος φάκελος τα παραπάνω στοιχεία, είναι δυνατόν να αναγραφούν από το συμμετέχοντα μετά από άδεια της επιτροπής ενώπιον όλων των συμμετεχόντων και πριν από το άνοιγμά του.

Η προσφορά πρέπει να είναι καθαρογραμμένη και να μη φέρει σβησίματα, ξέσματα κ.λ.π.

Προσφορά αόριστη και ανεπίδεκτη εκτίμησης, ή υπό αίρεση, ή μη σύμφωνη με τους όρους της διακήρυξης, απορρίπτεται ως απαράδεκτη. Προσφορά που δεν συνοδεύεται από εγγυητική επιστολή συμμετοχής απορρίπτεται ως απαράδεκτη.

**8.-** **Αξιολόγηση προσφορών:**

Πλειοδότης θα ανακηρυχθεί ο προσφέρων το μεγαλύτερο μίσθωμα εκτός εάν το Διοικητικό Συμβούλιο της Εταιρείας αποφασίσει την επανάληψη του διαγωνισμού.

Η αξιολόγηση της προσφοράς μπορεί να γίνει κατά τη διάρκεια του διαγωνισμού ή σε ημερομηνία που έγκαιρα θα γνωστοποιηθεί σε όλους τους συμμετέχοντες. Στην τελευταία περίπτωση, οι φάκελοι των οικονομικών προσφορών φυλάσσονται από την Επιτροπή διαγωνισμού σε άλλο φάκελο, ο οποίος σφραγίζεται και υπογράφεται από όλα τα μέλη της Επιτροπής ενώπιον των συμμετεχόντων.

 **9.-** **Αντιπροσφορές:**

Αντιπροσφορές δεν γίνονται δεκτές.

 **10.-** **Ενστάσεις:**

Δικαίωμα ένστασης έχουν μόνο οι συμμετέχοντες στο διαγωνισμό. Οι ενστάσεις υποβάλλονται εγγράφως ενώπιον της Επιτροπής κατά τη διάρκεια της διενέργειας του διαγωνισμού. Οι ενστάσεις είναι δυνατόν να εξεταστούν την ίδια μέρα του διαγωνισμού ή σε άλλη ημερομηνία. Το αποτέλεσμα της εξέτασης των ενστάσεων ανακοινώνεται στους συμμετέχοντες είτε την ίδια μέρα, είτε σε ημερομηνία και ώρα που θα ορίσει η Επιτροπή και για την οποία έχουν εγκαίρως ενημερωθεί οι ενδιαφερόμενοι. Στην τελευταία περίπτωση, οι φάκελοι με τα δικαιολογητικά συμμετοχής και τις οικονομικές προσφορές κρατούνται και φυλάσσονται από την επιτροπή του διαγωνισμού.

**11.-** **Προστασία Προσωπικών Δεδομένων**

 Το Πανεπιστήμιο ενημερώνει το φυσικό πρόσωπο που υπογράφει την προσφορά ως Προσφέρων ή ως Νόμιμος Εκπρόσωπος Προσφέροντος, ότι το ίδιο ή και τρίτοι, κατ’ εντολή και για λογαριασμό του, θα επεξεργάζονται προσωπικά δεδομένα που περιέχονται στους φακέλους της προσφοράς και τα αποδεικτικά μέσα τα οποία υποβάλλονται σε αυτήν, στο πλαίσιο του παρόντος Διαγωνισμού, για το σκοπό της αξιολόγησης των προσφορών και της ενημέρωσης έτερων συμμετεχόντων σε αυτόν, λαμβάνοντας κάθε εύλογο μέτρο για τη διασφάλιση του απόρρητου και της ασφάλειας της επεξεργασίας των δεδομένων και της προστασίας τους από κάθε μορφής αθέμιτη επεξεργασία, σύμφωνα με τις διατάξεις της κείμενης νομοθεσίας περί προστασίας δεδομένων προσωπικού χαρακτήρα.

**12.-** **Μηνιαίο Μίσθωμα:**

Ως ελάχιστο προσφερόμενο μηνιαίο μίσθωμα ορίζεται το ποσό **των διακοσίων ευρώ (200,00 €)** [πλέον ποσοστού 3,6% τέλος χαρτοσήμου που θα βαρύνει το μισθωτή] και θα αποτελέσει και τη βάση εκκίνησης του διαγωνισμού της ως άνω μίσθωσης.

Το μίσθωμα παραμένει σταθερό για τον πρώτο χρόνο της σύμβασης. Μετά τον πρώτο χρόνο, το μηνιαίο μίσθωμα θα αναπροσαρμόζεται ετησίως με το αντίστοιχο ποσοστό του επίσημου πληθωρισμού, που θα υπολογίζεται επί του μισθώματος, που καταβάλλονταν τον αμέσως προηγούμενο χρόνο. Το μίσθωμα θα καταβάλλεται για τους δώδεκα (12) μήνες του χρόνου. Η μίσθωση αρχίζει από την επόμενη της παραλαβής του κυλικείου, αποδεικνυόμενης από το πρωτόκολλο παραλαβής – παράδοσης.

Το μίσθωμα θα καταβάλλεται εντός των πέντε (5) πρώτων εργάσιμων ημερών κάθε μήνα, σε τράπεζα που θα υποδειχθεί από την Εκμισθώτρια και στον επ’ ονόματί της τηρούμενο λογαριασμό. Επικυρωμένο αντίγραφο της απόδειξης πληρωμής θα κατατίθεται στη γραμματεία της Εκμισθώτριας. Η μη καταβολή του ενοικίου εντός των πέντε (5) πρώτων εργάσιμων ημερών μπορεί να συνεπάγεται πρόστιμο 150,00 € για κάθε ημέρα καθυστέρησης, μετά από σχετική απόφαση του Διοικητικού Συμβουλίου της Εκμισθώτριας. Καθυστέρηση καταβολής του ενοικίου πέραν του ενός (1) μηνός μπορεί να συνεπάγεται καταγγελία της σύμβασης και κατάπτωση της εγγυητικής επιστολής υπέρ της Εκμισθώτριας, μετά από σχετική απόφαση του Διοικητικού Συμβουλίου αυτής και υποχρέωση του μισθωτή για την καταβολή όλων των οφειλομένων μισθωμάτων μέχρι της λήξης της σύμβασης, χωρίς συμψηφισμό της κατατεθείσας εγγυητικής επιστολής με **μισθώματα, δαπάνες ηλεκτρικού ρεύματος ή φθορές στο μίσθιο.**

**13.-** **Διάρκεια εκμετάλλευσης:**

Η εκμετάλλευση του κυλικείου παραχωρείται **για τρία (3) χρόνια** με δυνατότητα παράτασης, για δύο (2) ακόμη χρόνια (ανά ένα έτος), μετά από αίτηση του μισθωτή, η οποία θα πρέπει να εγκριθεί από το Διοικητικό Συμβούλιο της Εταιρείας, δυναμένου τούτου και να αρνηθεί τη χορήγηση της παράτασης. Η αίτηση παράτασης της μίσθωσης κατατίθεται στη Γραμματεία της Εκμισθώτριας τουλάχιστον τέσσερις (4) μήνες πριν από την λήξη της σύμβασης ή της παράτασης μίσθωσης. Σε περίπτωση που δεν υποβληθεί αίτηση παράτασης της σύμβασης μέσα στην ανωτέρω προθεσμία επέρχεται αυτοδίκαιη λύση της σύμβασης μίσθωσης με την λήξη του συμβατικού χρόνου μίσθωσης ή με τη λήξη της παράτασης μίσθωσης.

Η διάρκεια της εκμετάλλευσης και η καταβολή του μισθώματος, αρχίζει από την παράδοση του χώρου στον μισθωτή με το πρωτόκολλο παράδοσης και παραλαβής. Η παράδοση του χώρου και το πρωτόκολλο παραλαβής και παράδοσης, γίνεται εντός δέκα (10) ημερών από την έγγραφη πρόσκληση προς τούτο του μισθωτή.

Μετά την παρέλευση των τριών (3) ετών και εάν δεν επέλθει συμφωνία για παράταση της σύμβασης και ο μισθωτής δεν παραδίδει τον χώρο, τότε το μηνιαίο μίσθωμα θα διπλασιάζεται με βάση το μηνιαίο μίσθωμα του τρίτου έτους, θεωρουμένου του καταβαλλομένου μισθώματος ως αποζημίωσης χρήσης. Εάν μετά το 3ο έτος δοθεί παράταση και ο μισθωτής με τη λήξη της παράτασης δεν παραδίδει το χώρο για οποιονδήποτε λόγο, τότε το μηνιαίο μίσθωμα θα είναι διπλάσιο από το καταβαλλόμενο μηνιαίο μίσθωμα του τελευταίου χρόνου της παράτασης, θεωρουμένου του καταβαλλομένου μισθώματος ως αποζημίωση χρήσης. Και στις δύο παραπάνω περιπτώσεις καταγγέλλεται η σύμβαση και παρακρατείται υπέρ της Εκμισθώτριας η εγγυητική επιστολή καλής εκτέλεσης.

Η μισθώτρια πριν από την έναρξη λειτουργίας του κυλικείου υποχρεούται να καταθέσει στην Εκμισθώτρια εταιρεία την άδεια λειτουργίας του.

**14.-** **Πρόσληψη συνεταίρου – Εκχώρηση δικαιωμάτων:**

Ο μισθωτής δεν μπορεί να προσλάβει συνέταιρο, ούτε να εκχωρήσει σε τρίτον μέρος ή το σύνολο των συμβατικών δικαιωμάτων ή υποχρεώσεών του, χωρίς προηγούμενη έγγραφη έγκριση του Διοικητικού Συμβουλίου της Εκμισθώτριας μετά από αίτησή της και μόνο μετά την παρέλευση έτους από την έναρξη λειτουργίας του κυλικείου. Το Διοικητικό Συμβούλιο της Εκμισθώτριας εταιρείας διατηρεί κατά την απόλυτη κρίση του το δικαίωμα αρνήσεως εγκρίσεως της εκχώρησης σε τρίτο μέρους ή του συνόλου των συμβατικών δικαιωμάτων ή υποχρεώσεων του μισθωτή.

 **15.-** **Τιμοκατάλογος:**

 Ο μισθωτής υποχρεούται να αναρτήσει άνωθεν του ταμείου του κυλικείου ή σε εμφανές σημείο, τιμοκατάλογο με τον Πίνακα των προσφερόμενων ειδών. Το κόστος κατασκευής της πινακίδας του τιμοκαταλόγου βαρύνει τον μισθωτή. Στις τιμές του Πίνακα των προσφερομένων ειδών θα περιλαμβάνεται ο Φ.Π.Α., τα τέλη φόρου, τα δημοτικά τέλη και γενικά κάθε νόμιμη επιβάρυνση.

**16.-** **Προσφερόμενα είδη:**

Θα προσφέρονται αποκλειστικά είδη κυλικείου όπως αυτά ορίζονται στις σχετικές διατάξεις και με τη μορφή που ορίζουν οι ίδιες διατάξεις. Ο μισθωτής είναι υποχρεωμένος να προσφέρει καθημερινά τα είδη που αναφέρονται στον Πίνακα των προσφερομένων ειδών της παρούσας διακήρυξης. Για την πώληση προϊόντων πέραν αυτών, που αναγράφονται στον πίνακα των προσφερομένων ειδών, θα ακολουθηθεί η διαδικασία που περιγράφεται στον όρο 15 της παρούσας. Η παραβίαση των ανωτέρω α) επισύρει πρόστιμο 1.000,00 € και β) συνιστά λόγο μονομερούς καταγγελίας της σύμβασης, είσπραξης της εγγυητικής επιστολής και αποβολής του μισθωτή.

 Απαγορεύεται ρητώς η εγκατάσταση και η λειτουργία στο χώρο του κυλικείου παντός είδους τυχερού, ηλεκτρονικού ή μηχανικού παιχνιδιού, η παροχή παιγνιόχαρτων ή λαχείων ή ΠΡΟΠΟ κ.τ.λ.

**16.-** **Ώρες λειτουργίας:**

Το κυλικείο θα λειτουργεί όλες τις εργάσιμες ημέρες του έτους τουλάχιστον από τις 8.00 έως και τις 18.00 συνεχώς. Η Εκμισθώτρια μπορεί να ζητήσει τη λειτουργία του κυλικείου και σε περίπτωση αργίας ή εορτών ή στις περιπτώσεις που υπάρχουν εκδηλώσεις ή δραστηριότητες (π.χ. Συνέδρια, ορκωμοσίες, διαλέξεις, εξετάσεις κ.λ.π.)..

Απαγορεύεται στον μισθωτή να διακόψει τη λειτουργία του κυλικείου, της Εταιρείας διατηρούσης το δικαίωμα επιβολής προστίμου γι’ αυτόν το λόγο μέχρι τριακοσίων ευρώ (300,00 €) την ημέρα μετά από απόφαση του Διοικητικού Συμβουλίου. Σε περίπτωση μη καταβολής του προστίμου εντός δέκα (10) ημερών από την ειδοποίηση του μισθωτή, το πρόστιμο εισπράττεται με ανάλογη κατάπτωση από την εγγυητική επιστολή καλής εκτελέσεως, ο δε μισθωτής υποχρεούται να τη συμπληρώσει μέσα σε δέκα (10) ημέρες με ποσό ίσο προς το πρόστιμο.

Σε περίπτωση μη προσκόμισης συμπληρωματικής εγγυητικής επιστολής για το ποσόν του προστίμου, το Διοικητικό Συμβούλιο της Εκμισθώτριας εταιρείας έχει το δικαίωμα καταγγελίας της σύμβασης μονομερώς, είσπραξης ολοκλήρου του ποσού της εγγυητικής επιστολής και αποβολής του μισθωτή.

Τέλος σε περίπτωση δεύτερης διακοπής της λειτουργίας του κυλικείου από τον μισθωτή εντός του ίδιου μηνός ή για διακοπή πέρα των τριών (3) συνεχόμενων ημερών, καταγγέλλεται η σύμβαση από το Διοικητικό Συμβούλιο της Εκμισθώτριας εταιρείας και καταπίπτει η εγγυητική επιστολή καλής εκτελέσεως υπέρ αυτής.

**17.- Εποπτεία κυλικείου:**

Η εποπτεία του κυλικείου, ο έλεγχος της ποιότητας των προσφερομένων ειδών και των τιμών πώλησης, θα γίνεται από αρμόδια επιτροπή που θα ορίσει η Εκμισθώτρια.

Επίσης, ο οριζόμενος από την Εκμισθώτρια ιατρός δικαιούται να διεξάγει αστυϊατρικό έλεγχο. Το ίδιο ισχύει και για τις αγορανομικές και αστυϊατρικές υπηρεσίες του Κράτους. Σε περίπτωση γραπτών παρατηρήσεων περί τούτων προς τον μισθωτή αυτός υποχρεούται να συμμορφώνεται προς τις υποδείξεις τους εντός δεκαπέντε (15) ημερών από την έγγραφη ενημέρωση, άλλως του επιβάλλεται πρόστιμο μέχρι τριακοσίων ευρώ (300,00 €) την ημέρα μετά από απόφαση του Διοικητικού Συμβουλίου της Εκμισθωτριας και για όσο χρόνο διαρκεί η μη συμμόρφωσή του.

**18.-** **Υποχρεώσεις Μισθωτή - Εξοπλισμός – Συντήρηση – Καθαριότητα:**

Ο εξοπλισμός του κυλικείου βαρύνει τον μισθωτή, αλλά εγκρίνεται προηγουμένως από την εκμισθώτρια Εταιρεία. Είναι δυνατή η τοποθέτηση από τον μισθωτή και μηχανημάτων αυτόματης πώλησης προϊόντων κυλικείου μετά από προηγούμενη έγκριση της Εκμισθώτριας.

Ο μισθωτής υποχρεούται να διατηρεί με δική του δαπάνη, απόλυτα καθαρούς και ευπρεπείς όλους τους χώρους του κυλικείου, να φροντίζει για τη συγκέντρωση και την απόρριψη των απορριμμάτων στα κεντρικά σημεία συλλογής απορριμμάτων της Πανεπιστημιούπολης, καθώς και για την καθαριότητα του περιβάλλοντος χώρου. Η συντήρηση και ο καθαρισμός του χώρου του κυλικείου, των εγκαταστάσεων, των μηχανημάτων και των συσκευών, αλλά και του χώρου γύρω από το κυλικείο και σε απόσταση δέκα (10) μέτρων περιμετρικά, είναι υποχρέωση του μισθωτή. Εάν τούτο δεν τηρηθεί, το Διοικητικό Συμβούλιο μπορεί να επιβάλει πρόστιμο μέχρι 300,00 €. Εάν ο ανάδοχος δεν συμμορφωθεί, το πρόστιμο διπλασιάζεται.

Ο μισθωτής είναι αποκλειστικά υπεύθυνος και οφείλει να προβαίνει ο ίδιος, με αποκλειστικά δική του επιμέλεια, ευθύνη, έξοδα και δαπάνες, σε όλες τις απαραίτητες ενέργειες για την έκδοση ή/και αναθεώρηση, καθώς και για τη διατήρηση σε ισχύ, όλων των αδειών και εγκρίσεων που απαιτούνται για τη χρήση του μισθίου.

Ο μισθωτής υποχρεούται να τηρεί με ακρίβεια όλες τις σχετικές με τη λειτουργία κυλικείου υγειονομικές, αγορανομικές, αστυνομικές και άλλες διατάξεις, καθώς και τις οδηγίες ή εντολές των αρμοδίων οργάνων του Πανεπιστημίου Πατρών, δεδομένου ότι είναι ο μόνος υπεύθυνος για την τήρησή τους έναντι σε κάθε αρχή και στους καταναλωτές.

Ο μισθωτής υποχρεούται να τηρεί απαρέγκλιτα τους κανόνες υγιεινής, ποιότητας και καθαριότητας τόσο στους χώρους και τον εξοπλισμό του κυλικείου όσο και στα διατιθέμενα είδη, όπως καθορίζονται από τις εκάστοτε ισχύουσες διατάξεις. Υποχρεούται επίσης να ελέγχει και να διασφαλίζει την ποιότητα και υγιεινή των ειδών τόσο στο στάδιο της προμήθειας όσο και στο στάδιο της διατήρησης-συντήρησης και διάθεσής τους στο καταναλωτικό κοινό.

Ο μισθωτής είναι αποκλειστικά υπεύθυνος για κάθε βλάβη ή φθορά του κυλικείου πέρα από τη συνηθισμένη χρήση του, έστω και αν προξενηθεί χωρίς υπαιτιότητα του μισθωτή, και οφείλει να παραδώσει κατά τη λήξη ή την οποιαδήποτε λύση της μίσθωσης στο Πανεπιστήμιο τους χώρους και τις εγκαταστάσεις του κυλικείου σε καλή κατάσταση, όπως θα τους παραλάβει, υποχρεούμενος διαφορετικά σε αποζημίωση, το ύψος της οποίας θα καθορίζεται από την αρμόδια υπηρεσία του Πανεπιστημίου.

 **19.-** **Παράδοση μετά τη λήξη:**

 Ο μισθωτής οφείλει να παραδώσει κατά τη λήξη ή την οποιαδήποτε λύση της μίσθωσης στο Πανεπιστήμιο τους χώρους και τις εγκαταστάσεις του κυλικείου σε καλή κατάσταση, όπως θα τους παραλάβει. Με τη λήξη της σύμβασης ή την με οποιοδήποτε τρόπο λύση της (π.χ. εάν καταγγελθεί η μίσθωση) και άνευ άλλης ειδοποιήσεως, ο μισθωτής παραδίδει το χώρο σε ειδική επιτροπή που συγκροτείται προς τούτο. Η παράδοση και παραλαβή αποδεικνύεται με σχετικό πρακτικό παραλαβής και παράδοσης. Εάν ο μισθωτής αρνηθεί την παράδοση, τότε καταγγέλλεται η σύμβαση και η εγγυητική επιστολή καταπίπτει υπέρ της Εκμισθώτριας και το μηνιαίο μίσθωμα που θα υποχρεούται να καταβάλει πλέον ανέρχεται εις το διπλάσιο του μηνιαίου μισθώματος του τελευταίου έτους, θεωρημένου του καταβαλλομένου μισθώματος ως αποζημίωση χρήσης.

 **20.-** **Δαπάνες ηλεκτρικού ρεύματος κ.λπ.:**

Οι παροχές ηλεκτρικών εγκαταστάσεων, ύδρευσης και αποχέτευσης εξασφαλίζονται από την εκμισθώτρια. Η συντήρησή τους, εντός του χώρου του κυλικείου, ως και η δαπάνη κατανάλωσης του ηλεκτρικού ρεύματος βαρύνουν τον μισθωτή. Ομοίως οποιαδήποτε πρόσθετα τέλη ή οποιοσδήποτε επιβληθησόμενος φόρος βαρύνει τον μισθωτή.

**21.-** **Προσωπικό κυλικείου:**

Το προσωπικό του κυλικείου είναι του μισθωτή και ουδεμία εργασιακή σχέση έχει με την Εκμισθώτρια. Ο μισθωτής υποχρεούται να έχει το επαρκές και κατάλληλο προσωπικό για την απρόσκοπτη και άμεση λειτουργία του κυλικείου. Ο ίδιος και το προσωπικό του πρέπει να είναι εφοδιασμένοι με το βιβλιάριο υγείας και να τηρούν όλες τις διατάξεις που αφορούν τη λειτουργία του κυλικείου. Ο μισθωτής και το προσωπικό του πρέπει να συμμορφώνεται με τις έγγραφες υποδείξεις της Εκμισθώτριας. Το Διοικητικό Συμβούλιο της Εκμισθώτριας έχει δικαίωμα να ζητήσει την απομάκρυνση μέλους του προσωπικού του κυλικείου για λόγους υγείας, συμπεριφοράς ή καθαριότητας.

Το προσωπικό θα είναι εφοδιασμένο με ευθύνη του μισθωτή α) με τα απαραίτητα βιβλιάρια ασφάλισης σε Ασφαλιστικό φορέα του Δημοσίου και β) με βιβλιάρια υγείας.

 **22.-** **Έλεγχοι ποιότητας**

Η Εκμισθώτρια, δια των εντεταλμένων οργάνων της, διενεργεί να ανά τακτά χρονικά διαστήματα έλεγχο για την κατάσταση των μηχανημάτων και του άλλου εξοπλισμού του Κυλικείου, των όρων της λειτουργίας του, την καλαίσθητη εμφάνιση, την τήρηση των κανόνων υγιεινής και καθαριότητας του Κυλικείου και του περιβάλλοντος χώρου, την εξακρίβωση της ποιότητας και τιμής, καθαριότητας και συντήρησης των προς πώληση ειδών και εν γένει την επακριβή εκτέλεση όλων των υποχρεώσεων που αναλαμβάνει με τη σύμβαση μίσθωσης ο μισθωτής.

**23.-** **Υπογραφή σύμβασης:**

Η σύμβαση μίσθωσης του κυλικείου, θα υπογραφεί εντός της προθεσμίας που ορίζεται με έγγραφη πρόσκληση προς τον πλειοδότη από την Εταιρεία. Εάν ο πλειοδότης δεν προσέλθει για υπογραφή της σύμβασης εντός της ταχθείσας προθεσμίας, το Διοικητικό Συμβούλιο της Εταιρείας έχει το δικαίωμα να παρακρατήσει την εγγυητική επιστολή συμμετοχής στο διαγωνισμό, διενεργώντας εν τω μεταξύ νέο πλειοδοτικό διαγωνισμό ή αναθέτοντας την εκμετάλλευση του κυλικείου στον αμέσως επόμενο πλειοδότη. Σε περίπτωση νέου διαγωνισμού, ο προσφέρων που δεν προσήλθε για υπογραφή της σύμβασης, αποκλείεται τούτου. Και στις δύο παραπάνω περιπτώσεις, εάν το μίσθωμα που θα διαμορφωθεί από το νέο πλειοδοτικό διαγωνισμό ή από την ανάθεση στο δεύτερο εκ των συμμετασχόντων είναι μικρότερο, τότε το Διοικητικό Συμβούλιο της Εταιρείας έχει το δικαίωμα να ζητήσει από τον ανακηρυχθέντα πλειοδότη τη διαφορά των ενοικίων από την ως άνω διαδικασία.

 **24.- Επίλυση διαφορών:**

Ο μισθωτής ως προς τη διακήρυξη και σύμβαση υπάγεται στην αρμοδιότητα των δικαστηρίων της Πάτρας.

 **25.-Όλοι οι όροι της παρούσης Προκήρυξης θεωρούνται ουσιώδεις.**

Η παράβαση οποιουσδήποτε όρου από τον μισθωτή παρέχει στην Εκμισθώτρια το δικαίωμα να αξιώσει την έξωση του μισθωτή καθώς και οποιουδήποτε τρίτου, που έλκει από τον μισθωτή δικαιώματα ή που το κατέχει εξ ονόματός του, και την απόδοση σ’ αυτήν της χρήσης του μισθίου σύμφωνα τις ισχύουσες διατάξεις. Η τυχόν μη έγκαιρη από την Εκμισθώτρια, άσκηση των δικαιωμάτων της που απορρέουν από τη προκήρυξη αυτή και τη σύμβαση, δεν αποτελεί σιωπηρή παραίτηση ή συναίνεσή της, αλλά η Εκμισθώτρια δικαιούται να επιδιώξει οποτεδήποτε την άσκηση των δικαιωμάτων της. Κάθε τυχόν προσθήκη όρου ή τροποποίηση όρου της παρούσης προκήρυξης και του μισθωτηρίου συμβολαίου, αποδεικνύεται μόνον εγγράφως.

**26.-** **Λοιπά θέματα:**

 Ως προς τα λοιπά θέματα που δεν αναφέρονται στην παρούσα διακήρυξη, ισχύουν όσα θα αποφασίζει κάθε φορά η Γενική Συνέλευση της Εταιρείας και το Διοικητικό Συμβούλιο αυτής.

 Ο ΔΙΕΥΘΥΝΩΝ ΣΥΜΒΟΥΛΟΣ

 ΤΗΣ ΕΤΑΙΡΕΙΑΣ

 ΑΛΕΞΑΝΔΡΟΣ ΚΑΤΣΑΟΥΝΗΣ

 Καθηγητής